ส่วนที่ 1

ข้อมูลสรุป (Executive Summary)

บริษัท เวิร์คพอยท์ เอ็นเทอร์เทนเมนท์ จำกัด (มหาชน)(“บริษัทฯ”) ก่อตั้งขึ้นเมื่อวันที่ 11
กันยายน 2532 ดำเนินธุรกิจผลิตรายการโทรทัศน์และขายเวลาโฆษณามาเป็นเวลา 17 ปี
บริษัทฯมีการสร้างสรรค์รายการโทรทัศน์ที่มีคุณภาพและให้ทั้งสาระและความบันเทิงแก่ผู้ชมโทรทัศน์จำนวนมากมายหลายรายการ
ซึ่ง ณ มีนาคม 2549 บริษัทฯมีรายการโทรทัศน์ออกอากาศจำนวนทั้งหมด 15 รายการ
นำเสนอในหลากหลายรูปแบบ อาทิ ควิซโชว์ เกมโชว์ ซิทคอม ละคร วาไรตี้ รายการเด็ก และ
รายการวัฒนธรรม ออกอากาศทางสถานีโทรทัศน์ช่อง 3 ช่อง 5 ช่อง 7และช่อง 9 ได้แก่
รายการเวทีทอง ,ชิงร้อยชิงล้าน, ระเบิดเถิดเทิง, แฟนพันธ์แท้, เกมทศกัณฐ์, เกมทศกัณฐ์เด็ก,
ละครโคกคูนตระกูลไข่, ชัยบดินทร์โชว์, คุณพระช่วย, ชิงช้าสวรรค์, กล่องดำ, สู้เพื่อแม่,
ครัวตัวเอ้, Asian Box และหม่ำโชว์

-   บริษัทฯมีนโยบายมุ่งเน้นการสร้างสรรค์รายการขึ้นเองเพื่อเป็นทรัพย์สินทางปัญญาของบริษัทฯ
    และ
    จากผลงานคุณภาพที่มีลักษณะเฉพาะตัวและมีความหลากหลายจำนวนมากมายที่บริษัทฯนำเสนอสู่สายตาประชาชนและได้รับความนิยมอย่างสูง
    ทำให้บริษัทฯได้รับการยอมรับว่าเป็นผู้ผลิตรายการโทรทัศน์ระดับแนวหน้าของประเทศไทย
    โดยเฉพาะอย่างยิ่งผลงานที่โดดเด่นในด้านรายการเกมโชว์และควิซโชว์
    ส่งผลให้บริษัทฯได้รับสมญานามว่า “คิง ออฟ เกมโชว์”
    และได้รับรางวัลในหลายรายการทั้งรางวัลในประเทศและระดับนานาชาติ
    ล่าสุดที่ได้จากประเทศสิงคโปร์ในงาน ASIAN TELEVISION AWARDS 2005 ได้รางวัล
    WINNER ประเภท BEST GAME OR QUIZ PROGRAMME รายการกล่องดำ และรางวัล
    WINNER ประเภท BEST ENTERTAINMENT PRESENTER คุณปัญญา นิรันดร์กุล

-   บริษัทย่อยในเครือของบริษัทฯ ที่ลงทุนเอง 100% มีดังนี้

-   บริษัทเวิร์คพอยท์ พับลิชชิ่งจำกัด ดำเนินธุรกิจสื่อสิ่งพิมพ์ ณ สิ้นปี 2548 บริษัทฯ
    มีพ็อคเก็ตบุ๊ควางจำหน่ายแล้วจำนวน 52 ปก และนอกเหนือจากนิตยสารรายเดือน “แก้จน”
    ซึ่งเป็นผลงานนิตยสารชิ้นแรกของบริษัทฯ แล้วบริษัทฯ ได้ผลิตนิตยสารรายเดือน “สารกระตุ้น”
    วางแผงจำหน่ายฉบับแรกเดือนมกราคม 2549
    เป็นนิตยสารที่มีเนื้อหาที่เป็นแรงบันดาลใจให้เกิดความคิดสร้างสรรค์ และตรงกับกระแสสังคม

-   บริษัทหัวฟิล์ม ท้ายฟิล์ม จำกัด ดำเนินธุรกิจผลิตภาพยนตร์ ล่าสุดได้ร่วมลงทุนกับบริษัท
    สหมงคลฟิล์ม จำกัด ในสัดส่วน 50% ในการผลิตภาพยนตร์บู้ตลกเรื่อง “โหน่ง-เท่ง
    นักเลงภูเขาทอง”
    คาดว่าจะเริ่มออกฉายตามโรงภาพยนตร์ประมาณเดือนมีนาคม-เดือนเมษายน 2549

-   สำหรับในปี 2548
    บริษัทฯได้ลงทุนทำธุรกิจที่เกี่ยวเนื่องกันเพื่อประโยชน์ในการขยายธุรกิจของบริษัทฯ
    ซึ่งการลงทุนในบริษัทนี้เป็นการร่วมทุนกับบุคคลากรที่มีความสามารถและเป็นที่ยอมรับ ซึ่งบริษัทฯ
    มีความมั่นใจว่าจะประสบความสำเร็จเป็นอย่างดี
    และจะช่วยขยายฐานรายได้และกำไรของบริษัทฯ ให้เพิ่มมากขึ้นบริษัทที่เข้าร่วมลงทุนมีดังนี้

-   ลงทุนในบริษัท คำพอดี จำกัด ในสัดส่วนร้อยละ 60 ดำเนินธุรกิจผลิตรายการโทรทัศน์

-   ลงทุนในบริษัท บริษัท บ้านอิทธิฤทธิ์ จำกัด ในสัดส่วนร้อยละ 60
    ดำเนินธุรกิจผลิตแอนนิเมชั่นสำหรับรายการโทรทัศน์ ภาพยนตร์ และโฆษณา

-   ลงทุนในบริษัท บั้งไฟสตูดิโอ จำกัด ในสัดส่วนร้อยละ 60
    ดำเนินธุรกิจผลิตรายการโทรทัศน์ที่มีลักษณะเฉพาะตัวในแบบฉบับของ “หม่ำ จ๊กมก”
    และได้รับความนิยมสูง

-   ลงทุนในบริษัท โต๊ะกลมโทรทัศน์ จำกัด ในสัดส่วนร้อยละ 60
    ดำเนินธุรกิจผลิตรายการโทรทัศน์ ที่ผสมผสานสาระ และความบันเทิงควบคู่ไปพร้อมๆ กัน
    เพื่ออรรถรสและประโยชน์สูงสุดของผู้ชม

-   ผลจากการสร้างสรรค์รายการโทรทัศน์ใหม่และปรับปรุงรายการเดิมให้ได้รับความนิยมเพิ่มมากขึ้น
    ทำให้รายการของบริษัทฯได้รับความนิยมมาโดยตลอด บริษัทฯจึงมียอดขายรายการที่สม่ำเสมอ
    และมีรายได้และผลกำไรอย่างต่อเนื่อง โดยในปี 2548 บริษัทฯมีรายได้รวมมูลค่า 1,132.76
    ล้านบาท เพิ่มขึ้นจากปี 2547 ซึ่งมีรายได้รวม 876.27 ล้านบาท
    หรือคิดเป็นอัตราการเติบโตร้อยละ 29.27 และในปี 2548มีกำไรสุทธิ 302.38 ล้านบาท
    คิดเป็นอัตราการเติบโตร้อยละ 47.05 จากปี 2547 ที่มีกำไรสุทธิ 205.64 ล้านบาท
    แสดงถึงศักยภาพของบริษัทฯที่เพิ่มสูงขึ้น และ ณ สิ้นปี 2548 บริษัทฯ มีสินทรัพย์รวม
    1,152.73 ล้านบาท และมีส่วนของผู้ถือหุ้น 959.26 ล้านบาท

-   บริษัทฯมีเป้าหมายที่จะเป็นผู้นำในธุรกิจผลิตรายการโทรทัศน์
    ด้านการสร้างสรรค์รายการโทรทัศน์คุณภาพที่ให้ทั้งสาระและความบันเทิงแก่ผู้ชมรายการโทรทัศน์ทุกกลุ่ม
    ซึ่งนอกเหนือจากการพัฒนารายการโทรทัศน์ที่ออกอากาศในปี 2548 จำนวน 17
    รายการให้อยู่ในความนิยมของผู้ชมรายการโดยตลอด ปัจจุบันบริษัทฯมีทุนจดทะเบียน 200
    ล้านบาท แบ่งเป็นหุ้นสามัญจำนวน 200 ล้านหุ้น มูลค่าที่ตราไว้หุ้นละ 1 บาท
    และมีทุนเรียกชำระแล้ว 200 ล้านบาท